Kirjanpitäjä ampui naapuriaan kuula-aseella päähän – linnoittautui asuntoon ja tuikkasi sen tuleen

Heinäkuussa 2016 nuori kirjanpitäjä ampui naapuriaan kuula-aseella päähän, linnoittautui asuntoonsa ja sytytti huonekalunsa tuleen. Espoon käräjäoikeus langetti humalaisesta päähänpistosta 236 tuntia yhdyskuntapalvelua.

Päälle parikymppisen kirjanpitäjänä työskentelevän miehen aamuöinen päähänpisto aiheutti mittavan poliisioperaation Espoossa heinäkuussa 2016.

Kaoottinen tilanne alkoi kehittyä, kun kirjanpitäjä ampui naapuriaan muovikuula-aseella lähietäisyydeltä otsaan.

Ampumisen jälkeen hän linnoittautui vuokra-asuntoonsa, kasasi oven eteen nojatuolin ja tekstiilejä ja sytytti ne palamaan.

Paikalle hälytettiin poliisi. Alkutiedot olivat sekavat, puhuttiin joko ampumisesta tai puukotuksesta.

Kun poliisit pääsivät paikalle, kirjanpitäjä möykkäsi asunnossaan ja huusi vetävänsä kaikkia turpaan. Poliisi yritti puhuttaa kirjanpitäjää oven läpi, jolloin kirjanpitäjä huusi ampuvansa kaikki. Poliisi vetäytyi rappukäytävässä alemmalle tasanteelle siltä varalta, että kirjanpitäjällä olisi oikea ase.

Lopulta tilanne kuitenkin purkautui yllättäen, kun palovaroitin pärähti huutamaan ja kirjanpitäjä joutui pakenemaan savua ulos asunnostaan. Koska hän paiskasi oven kiinni paetessaan, poliisi joutui vielä murtamaan asunnon oven sammuttaakseen tulipalon.

Juominen loppui poliisioperaatioon

Asiaa käsiteltiin äskettäin Espoon käräjäoikeudessa.

Kirjanpitäjä ei kiistänyt menettelyään. Hän selitti, että kaikki hänen rikoksensa ovat liittyneet alkoholinkäyttöön. Linnoittautumisepisodi sai hänet lopettamaan juomisen kokonaan.

Koska mies oli ampunut naapuriaan kuula-aseella, syyttäjä vaati miehelle rangaistusta törkeästä pahoinpitelystä. Pääsääntöisesti pahoinpitelyä pidetään törkeänä, jos siinä käytetään ampuma- tai teräasetta.

Naapurin vammat jäivät kuitenkin vähäisiksi: hän sai verisen haavan keskelle otsaa. Koska kuula-ase ei ole hengenvaarallinen eikä sen ostaminen tai hallussapito edellytä lupaa, käräjäoikeus katsoi, ettei sitä voida pitää rikoslain kyseisen kohdan tarkoittamana ampuma-aseena.

Rangaistus: 236 tuntia yhdyskuntapalvelua

Käräjäoikeus katsoi kirjanpitäjän syyllistyneen perusmuotoiseen pahoinpitelyyn, tuhotyöhön ja virkamiehen vastustamiseen.

Koska tuomittu pyysi vankeusrangaistuksen sijaan yhdyskuntapalvelua, Espoon käräjäoikeus määräsi miehen 236 tunniksi yhdyskuntapalveluun.

Hänet myös velvoitettiin korvaamaan vuokranantajalleen aiheuttamansa taloudellinen vahinko, yhteensä noin 4 000 euroa.

Kuula-ase kuulineen tuomittiin valtiolle menetetyksi.